Die skool het na die boere oorlog van 1899-1902 sy ontstaan gevind. Omdat die skool en kerkie op Bergen na die oorlog vernietig was, het 'n paar gemeentelede versoek om met die heropbou eerder die skool en kerk nader aan Piet Retief, waar die meeste gemeentelede gewoon het, op te rig.
Die ander mense wou dit nie aanvaar nie, en so het 'n breuk tot stand gekom. Twaalf gesinne het besluit om weg te breek en het so by Wittenberg 'n nuwe begin gemaak. Meneer Heinrich Meyer het 'n gedeelte van sy plaas Meyershoop vir gebruik aangebied en so kon die aktiwiteite 'n aanvang neem.
Hierdie situasie het egter nie lank so aangehou nie totdat daar eendag 'n voertuig vol gelaai met twee groot tente en allerhande skoolbenodigdhede, plus nog twee mense by name 'n skotse onderwyseres, miss Stead en skoolinspekteur Ward, aangekom het!
Eintlik was hierdie voertuig op pad Bergen toe, maar toe inspekteur Ward hoor dat Pastor Johannes 'n nuwe skool begin het, het hy onmiddellik besluit om besoek te lewer.
Hy het aangebied om die skool te ondersteun deur dit 'n staatsskool te maak. Aan die begin was die mense huiwerig om so iets te aavaar, maar toe die staat dit skriftelik bevestig dat Pastor Johannes steeds in skooltyd bybelonderrig kan aanbied, en dat die onderrig in beide Engels en Duits aangebied kan word, is die aanbod aanvaar.
En so het hierdie skool tot stand gekom tot 'n punt waar die huidige prent 'n realiteit geword het. Na 1946 is daar toe besluit dat Afrikaans vir Engels vervang en vandag geskied die onderrig in Afrikaans en Duits.